PTTGC พร้อมเดินเครื่องกำลังผลิตโรงงานโอเลฟินส์หน่วยที่ 3 กลางมิ.ย. เป็นต้นไป
PTTGC พร้อมเดินเครื่องกำลังผลิตกลางมิ.ย.59 และเต็มกำลังผลิตส.ค.นี้ หลังหยุดเดินเครื่องโรงงานโอเลฟินส์หน่วยที่ 3 ตั้งแต่ 17 พ.ค.ที่ผ่านมา โดยอยู่ระหว่างประเมินค่าสินไหมทดแทน จากประกันความเสียหายจากกรณีดังกล่าว
14 มิ.ย. 2559

บริษัท พีทีที โกลบอล เคมิคอล จำกัด (มหาชน) หรือ PTTGC ระบุว่า บริษัทได้หยุดเดินเครื่องโรงงานโอเลฟินส์หน่วยที่ 3 (ขนาดกำลังการผลิต ผลิตภัณฑ์เอทิลีน 1,000,000 ตัน/ปี)ตั้งแต่วันที่ 17 พ.ค.59 เพื่อซ่อมแซมอุปกรณ์ Coil ในหน่วย Furnaceซึ่งได้รับความเสียหายจากกรณีกระแสไฟฟ้าดับและจากการเปลี่ยนแปลงอุณหภูมิอย่างรวดเร็ว (Thermal shock)
สำหรับการซ่อมแซมดังกล่าวบริษัทคาดว่าจะทำให้โรงงานโอเลฟินส์หน่วยที่ 3สามารถกลับมาเริ่มดำเนินการผลิตโดยสามารถใช้กำลังการผลิตประมาณ 66% ในช่วงกลางเดือนมิ.ย. 59และจะสามารถดำเนินการผลิตเต็มกำลังการผลิตได้ภายในช่วงเดือนส.ค.59 ตามลำดับเนื่องจากมีความจำเป็นในการใช้ระยะเวลาการสั่งอุปกรณ์เพื่อนำมาติดตั้ง โดยกำลังการผลิตผลิตภัณฑ์โอเลฟินส์ในไตรมาส 2 และไตรมาส 3 ปี 59 จะเฉลี่ยอยู่ที่ 84% และ 92% ตามลำดับทั้งนี้ เพื่อให้เกิดผลกระทบต่อผลการดำเนินงานและผลกระทบต่อลูกค้าของบริษัทน้อยที่สุด บริษัทจึงได้ปฏิบัติการ ดังนี้
1. บริหารจัดการวัตถุดิบนำเข้าผลิตในโรงโอเลฟินส์อีก 3 โรงให้มีประสิทธิภาพให้มากที่สุด
2. นำเข้าผลิตภัณฑ์บางส่วนเพื่อตอบสนองความต้องการของลูกค้าภายใต้สัญญา
3. บริหารจัดการการใช้วัตถุดิบของโรงงานผลิตภัณฑ์ต่อเนื่องโดยคำนึงถึงผลตอบแทนที่จะได้รับและสัญญาลูกค้าเป็นหลัก
ทั้งนี้ บริษัทได้วางแผนเพื่อป้องกัน โดยการปรับปรุงระบบไฟฟ้าและการควบคุมอุณหภูมิของ Furnace
อนึ่ง บริษัทมีประกันคุ้มครองความเสียหายอันเกิดจากเครื่องจักรชำรุดและธุรกิจหยุดชะงัก (Machinery Breakdown and Business Interruption Insurance Policy) ซึ่งในขณะนี้ บริษัทและบริษัทประกันภัยอยู่ระหว่างการประเมินมูลค่าสินไหมทดแทนดังกล่าว